**Tiesnešu ētika: aktuālie jautājumi**

**Zemgales apgabaltiesas tiesnese Dace SKRAUPLE, Tiesnešu ētikas komisijas priekšsēdētāja**

Latvijas Tiesnešu konference 2022.gada 20.maijā

Esiet sveicināti, kolēģi!

Pieņemu, ka esat iepazinušies ar Tiesnešu ētikas komisijas pārskatu par padarīto laikā no 2019.gada līdz 2021.gada maijam, tāpēc neatkārtošu pārskatā minētos ciparus par izskatītām sūdzībām un iesniegumiem, uzrakstītiem atzinumiem un skaidrojumiem.

Šajā laikā, kopš neesam tikušies tiesnešu konferencēs klātienē, Tiesnešu ētikas komisija strādājusi nenogurstoši.

Lai uzlabotu Tiesnešu ētikas komisijas darba organizāciju un efektivitāti, kā arī ņemot vērā mainīgos dzīves apstākļus un normatīvā regulējuma izmaiņas, pārskata periodā tapusi jauna Tiesnešu ētikas kodeksa redakcija, kuru izstrādāja vēl iepriekšējais Tiesnešu ētikas komisijas sastāvs, bet 2021.gada 2.februārī apstiprināja Tiesnešu konference.

Savukārt 2021.gada 30.aprīlī Tieslietu padome apstiprināja jaunu Tiesnešu ētikas komisijas reglamenta redakciju.

Jāteic, ka darbs pie jaunās Tiesnešu ētikas komisijas kodeksa redakcijas nebija vienkāršs un noritēja diezgan ilgstoši. Dokumenta projektu Tiesnešu ētikas komisija divas reizes nosūtīja visiem Latvijas tiesnešiem, aicinot iesaistīties tā tapšanas procesā, sniegt priekšlikumus, iebildumus, tomēr diemžēl uz šo aicinājumu atsaucās tikai pāris tiesnešu.

Protams, ļoti labi zināma ir tiesnešu noslodze ikdienas darbos, tomēr tik liela tiesnešu vienaldzība pret šo procesu bija pārsteidzoša.

Lietu raita un kvalitatīva iztiesāšana neapšaubāmi ir pats galvenais tiesneša pienākums, taču aicinu atcerēties un tik ātri neaizmirst šodienas konferencē atmiņā atsaukto un akcentēto tiesnešu pašpārvaldes orgānu nozīmi un vietu mūsu vērtību sistēmā.

Tiesnešu ētikas komisijas sēdes joprojām notiek vienu reizi mēnesī.

Tiesnešu ētikas komisijas skaidrojumi un atzinumi šajā laikā tapuši par visdažādākajām tēmām, piemēram:

par tiesneša izturēšanos un izteikumiem tiesas sēdē,

par tiesneša izturēšanos ģimeniskā konfliktā,

par tiesneša objektivitāti,

par *ad hominem* argumentu izmantošanu diskusijā,

par tiesneša rīcību, izmantojot tiesneša amata prestižu sadzīviskā konfliktā,

par ar tiesību zinātnēm nesaistītu mācību apmeklēšanu tiesas darba laikā un to saskaņošanu ar tiesas priekšsēdētāju,

par tiesnešu administratīvo imunitāti,

par *ex parte* sarunām,

par tiesneša atstatīšanos no lietas izskatīšanas,

par piedalīšanos pašpārvaldes vēlēšanās,

par ārkārtējās situācijas laikā noteikto aizliegumu pārkāpšanu,

par tiesneša komunikāciju sociālajos tīklos un privātajā sarakstē,

par tiesneša iespējamiem reputācijas riskiem,

par tiesneša nesadarbošanos ar Tiesnešu ētikas komisiju, un citi.

Šobrīd notiek sagatavošanās process skaidrojuma par tiesneša lomu un izturēšanos tā saucamajās *bērnu lietās* tapšanai, domājam arī par skaidrojumu par tiesas sēdes vadības stilu kopumā, kā arī par skaidrojumu saistībā ar tiesnešu komunikāciju sociālajos tīklos.

Strādājam pie jaunā Tiesnešu ētikas komisijas atziņu krājuma sagatavošanas izdošanai, jo iepriekšējais, kā atceraties, tika izdots 2016.gadā.

Viens no Tiesnešu ētikas komisijas pienākumiem kopš tiesnešu administratīvās imunitātes atcelšanas no 2020.gada vidus ir veikt uzraudzību par tiesnešu izdarītajiem administratīvajiem pārkāpumiem.

Saskaņā ar Tiesnešu disciplinārās atbildības likuma 3.panta 2.1daļu, kas noteic, ka Tiesnešu ētikas komisija nolūkā izvērtēt Tiesnešu ētikas kodeksa normu iespējamu rupju pārkāpumu saistībā ar administratīvā pārkāpuma izdarīšanu ne retāk kā reizi sešos mēnešos pieprasa no Sodu reģistra informāciju par tiesneša izdarītu administratīvo pārkāpumu, Tiesnešu ētikas komisija tādus arī pieprasa, saņem un izvērtē.

Ja sākotnēji komisijai bija bažas par to, kā tikt galā ar šo pienākumu, kā spēt to savlaicīgi un kvalitatīvi izpildīt, tad jāatzīst, ka bažas bijušas veltas – tiesneši administratīvus pārkāpumus ir izdarījuši, taču to nav bijis daudz – pusgadā no 10 līdz 13, un nevienu no tiem komisija nav lēmusi izskatīt Tiesnešu ētikas komisijā – tie ir bijuši, piemēram, atļautā braukšanas ātruma pārsniegšana, automašīnas stāvēšana neatļautā vietā, Jūrmalas caurlaides neiegādāšanās u.tml.

Jāteic gan, ka bažas rada dažu tiesnešu uzvārdu atkārtota nonākšana pārkāpēju sarakstā.

Tiesnešu ētikas komisijas sēdēs tiek izskatīti visi iesniegumi un sūdzības. Ja tiek saskatītas pazīmes, kas norāda uz iespējamu tiesnešu ētikas normu pārkāpumu, iesaistītās personas tiek lūgtas sniegt komisijai iesniegumā norādītās situācijas skaidrojumu. Tomēr vairumā šo gadījumu Tiesnešu ētikas kodeksa normu pārkāpumi netiek konstatēti, – bieži vien skaidri nojaušams, ka ar lietas iznākumu neapmierināts procesa dalībnieks savu nepiekrišanu tiesas nolēmumam paudis, rakstot sūdzību par lietu iztiesājušo tiesnesi gan uz Tiesnešu ētikas komisiju, gan citām viņam zināmām institūcijām.

Atbildēs iesniedzējiem šādos gadījumos tiek norādīts, ka Tiesnešu ētikas komisijas kompetencē nav izskatīt privātpersonu iesniegumus, savukārt procesuāla rakstura jautājumi, ja netiek saskatīts iespējams ētikas normu pārkāpums, kuru Komisija varētu izskatīt pēc savas iniciatīvas, ir risināmi atbilstošajos procesuālajos likumos paredzētajā kārtībā.

Lietu iztiesāšana tiesas sēdēs gan klātienē, gan attālināti ir visu tiesnešu ikdiena, tāpēc atgādinu, ka tagad tiesas sēžu gaita absolūtā vairumā gadījumu tiek fiksēta audioierakstā, līdz ar to Tiesnešu ētikas komisijas sēdēs šie tiesas sēžu protokoli tiek atskaņoti, un tad, ja tā var teikt, nekas vairs nav noslēpjams – audioprotokolos viss ir skaidri dzirdams.

Šeit aicinu atcerēties [Seneka](https://aforismi.lv/tags/iecietiba)s – Senās Romas valstsvīra, dzejnieka dramaturga un filozofa – teikto: “Visu to, kas mums nepatīk citos, ja labi pameklēsim, atradīsim sevī pašā… Ir jābūt iecietīgākiem citam pret citu: mums sliktiem nākas dzīvot starp sliktajiem.”

Tiesnešu ētikas komisijas anonimizēti atzinumi, skaidrojumi un lēmumi – šobrīd kopumā 80 – joprojām un aizvien ir atrodami un izlasāmi Tiesu portālā [*www.tiesas.lv*](http://www.tiesas.lv).

Turpat atrodama arī visa informācija saistībā ar Tiesnešu ētikas komisiju – tās sastāvs, Latvijas tiesnešu ētikas kodeksa teksts, tiesnešu uzvedības Bangaloras principi, izraksts no likuma „Par tiesu varu”, Tiesnešu ētikas komisijas reglamenta teksts un kontakti – komisijas e-pasts un korespondences adrese.

Kā jau zināms no vakar visiem tiesnešiem izsūtītās Tieslietu padomes priekšsēdētāja vēstules par tiesnešu pašpārvaldes institūciju locekļu vēlēšanām, Tiesnešu ētikas komisijai šogad būs nepieciešami trīs jauni locekļi, jo kolēģe Dace Mita ir devusies mūžībā, bet divām komisijas loceklēm šogad beigsies pilnvaru termiņš. Līdz ar to tiesnešu konferencei jāievēl divi tiesneši no rajonu (pilsētu) tiesu tiesnešu un viens no Augstākās tiesas izvirzīto kandidātu vidus.

Aicinu visus pārdomāt, kuri no mūsu kolēģiem varētu būt atbilstoši šāda pienākuma veikšanai, pārrunāt ar viņiem šādu iespēju, un izvirzīt kandidātus.

Septembrī mums būs jāievēl kopā 9 jauni tiesnešu pašpārvaldes komisiju un kolēģiju locekļi, un, manuprāt, šī būs lieliska iespēja jebkuram tiesnesim, kurš jūt sevī pietiekamu potenciālu un resursu uzņemties papildu pienākumus saviem tiešajiem darba pienākumiem, kandidēt šajās vēlēšanās.

Protams, darbība tiesnešu pašpārvaldes institūcijās prasa ieguldīt papildu laiku un enerģiju, taču tā ir jauna pieredze un tā nenoliedzami paplašina skatu uz tieslietu sistēmu un ar to saistītajām lietām kopumā.

It īpaši aicinu kandidēt uz šīm 9 vietām tiesnešus, kas jau pastrādājuši vairākus gadus, jo visās šajās institūcijās nepieciešami jauni kolēģi ar svaigām vēsmām un idejām.

Tiesnešu ētikas komisijā šobrīd visas locekles ir dāmas, tāpēc aicinu kandidēt arī kungus, jo līdzsvars ir nepieciešams it visur.

Noslēgumā vēlos jums, kolēģi, novēlēt, lai jums nekad nav jāraksta paskaidrojumi Tiesnešu ētikas komisijai, kā arī novēlēt spēku un izturību, katru dienu darbu darot, un konkrēti: civilistiem – katrā lietā izlīgumu, kriminālistiem – lai visi klienti atzīst savu vainīgumu, un administratīvajiem tiesnešiem – lai visi strīdi tiek atrisināti jau līdz tiesai!

Lai mums izdodas!